РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/267-16

15. новембар 2016. године

Б е о г р а д

 З А П И С Н И К

 ШЕСТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 14. НОВЕМБРА 2016. ГОДИНЕ

Седница је почела у 12,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Жарко Богатиновић, Милија Милетић, Радован Јанчић, Велимир Станојевић, Арпад Фремонд, Данијела Стојадиновић, Мирослав Алексић, Горан Јешић, мр Марко Миленковић, проф. др Миладин Шеварлић и Ненад Божић, као и Звонимир Ђокић (заменик Јасмине Обрадовић) и Радослав Цокић (заменик Марка Гавриловића), заменици чланова Одбора.

Седници нису присуствовали чланови Одбора: Јасмина Обрадовић, Тијана Давидовац, Марко Гавриловић и Нада Лазић.

Седници је присуствовао представник Министарства пољопривреде и заштите животне средине Жељко Радошевић, државни секретар, као и представници средстава јавног информисања.

Једногласно је усвојен следећи

 Д н е в н и р е д

1. Разматрање Информације о раду Министарства пољопривреде и заштите животне средине у делу пољопривреде, за период од 1. јула до 30. септембра 2016. године;
2. Разно.

Пре преласка на разматрање прве тачке дневног реда усвојени су записници треће, четврте и пете седнице Одбора, које су одржане 25. јула, 15. и 30. септембра 2016. године, у тексту у коме су и предложени. (11 за ).

Прва тачка дневног реда - **Разматрање Информације о раду Министарства пољопривреде и заштите животне средине у делу пољопривреде, за период од 1. јула до 30. септембра 2016. године;**

 У уводним напоменама, Жељко Радошевић известио је Одбор о раду Министарства пољопривреде и заштите животне средине у делу пољопривреде, за период од 1. јула до 30. септембра 2016. године. По његовим речима, Информација садржи велики број табела и графикона, и у најкраћим цртама садржи све активности Министарства у периоду од 1. јула до 30. септембра 2016. године. Такође, државни секретар захвалио се свим члановима Одбора на активној комуникацији и подршци и поручио да ће све затражене информације бити доступне и у писаној форми.

Маријан Ристичевић затражио је да следећи извештај обухвати све у вези Годишњих програма заштите, уређења и коришћења пољопривредног земљишта који су усвојени и колико је парцела ушло у нови систем, захваљујући новом Закону о пољопривредном земљишту, колико је новца прикупљено и ко је убирао приходе претходних година. Такође, затражио је информацију и да ли је неко од инвеститора користио право првенства закупа у периоду од јуна до септембра текуће године (и убудуће ако га буде) и какав је став локалних самоуправа поводом тих инвестиција. Затим, које су општине донеле одлуку о продаји пољопривредног земљишта у државној својини малим пољопривредним газдинствима и да ли је дошло до отуђења земљишта. Затражио је и да се усвоје плански документи Закона о безбедности хране у сарадњи са Министарством здравља.

У дискусији су учествовали народни посланици: Маријан Ристичевић, Горан Јешић, Мирослав Алексић, Ненад Божић, Верољуб Матић, Милија Милетић, Данијела Стојадиновић и проф. др Миладин Шеварлић, који су постављали питања и затражили одговоре у најкраћем року.

Одбор је већином гласова (9 за, 1 уздржан), а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

 Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде и заштите животне средине у делу пољопривреде, за период од 1. јула до 30. септембра 2016. године и одлучио да је прихвати.

Друга тачка дневног реда – **Разно**

 Одбор је једногласно, донео следећи

 З а к љ у ч а к

 I

Одбор препоручује да се по питању вакцинације на болест плавог језика, која је извршена почетком новембра прошле године, испита одговорност због неблаговремене вакцинације, а због имунитета који траје само седам месеци и беспотребне, јер претходно није извршен мониторинг (испитивање комараца из рода куликоида, утврђивање соја итд).

 II

 Одбор препоручује да се обезбеде средства и начин финансирања вакцинације која ће бити благовремена и ефикасна за наредну годину.

 III

Одбор је одлучио да се обезбеди термин и технички услови за одржавање седнице посвећене проблемима у задругарству.

Пошто других питања и предлога није било, седница је закључена у 13,55 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић